Falowace statne rjadowanja haća prócu gmejnow, serbskosć zwuraznjeć
Sakski Serbski zakoń zaruča runohódne wužiwanje serbšćiny na zarjadach a w zjawnym žiwjenju. Wulki dźěl komunalneje politiki serbskich gmejnow a na zarjadach dwurěčneje Łužicy ma so po móžnosći tež serbsce abo znajmjeńša dwurěčnje zwoprawdźić. Posedźenja gmejnskich radow w komunach zarjadniskeho zwjazka Při Klóšterskej wodźe su přewažnje serbske. We wuwzaćnych padach a po zestawje radow so wěste dnjowe dypki lěpšeho zrozumjenja dla tež němsce wobjednawaja. W tym padźe je radźomne a z organizatoriskeho a zarjadniskeho wida zmysłapołne měć fachowy přełožk, štož wězo wukubłany tołmačer najlěpje zamóže. „Po zakonju ma to bjezporočne być, ale sakske knježerstwo njepřewostaja gmejnam trěbne pjenjezy, zo bychu předpisy tež zwoprawdźić móhli“, praji předsyda zarjadniskeho zwjazka Měrko Domaška.
pol_Latn szl_Latn